গত কয়েকদিনের ‘ক্ষতি’ পুষিয়ে দিল রবিবেলার বৃষ্টি। বঙ্গবাসীকে আশ্বস্ত করে হাওয়া অফিস জানাল, আগামী ৪৮ ঘণ্টাও একইরকম ভারী বৃষ্টি চলতে পারে।ফলে কমতে পারে তাপমাত্রা। 
মৌসুমি বায়ু রাজ্যে ঢুকে পড়েছিল আগেই। কিন্তু তার শক্তিশালী হয়ে ওঠার অনুকূল পরিবেশের অভাবেই কলকাতা-সহ দক্ষিণবঙ্গে বৃষ্টি হচ্ছিল না। বৃষ্টির ঘাটতি নিয়ে চিন্তায় পড়ে গিয়েছিলেন আবহবিদদের একাংশ। অবশেষে ওড়িশা এবং গাঙ্গেয় পশ্চিমবঙ্গের উপকূলে তৈরি হওয়া একটি নিম্নচাপের জেরে শক্তিশালী হয়ে উঠল মৌসুমি বায়ু। এদিন দফায় দফায় বৃষ্টি হল কলকাতা-সহ দক্ষিণবঙ্গের একাধিক জেলায়। আলিপুর আবহাওয়া দফতরের পূর্বাভাস, আগামী ৪৮ ঘণ্টায় ভারী বৃষ্টি হতে পারে। তার প্রভাব পড়তে পারে তাপমাত্রার উপরেও। এদিন সর্বোচ্চ তাপমাত্রা ছিল ৩২.১ ডিগ্রি সেলসিয়াস। যা স্বাভাবিক। তবে এই বৃষ্টি চলতে থাকলে তাপমাত্রা ৩০ ডিগ্রি সেলসিয়াসের নীচে নেমে যাওয়ার সম্ভাবনা রয়েছে বলেও জানানো হয়েছে। 
এদিন সকাল থেকেই কলকাতা ও পার্শ্ববর্তী জেলাগুলিতে ভারী বৃষ্টি শুরু হয়। তবে ভারী বৃষ্টিপাত হলে রাস্তায় যেরকম যানজট সৃষ্টি হয়, এদিন ছুটি থাকায় তা হয়নি। আবহাওয়া দফতর সূত্রের খবর, আগামী দু’দিন দক্ষিণবঙ্গের মধ্যে তুলনামূলকভাবে বেশি বৃষ্টির সম্ভাবনা রয়েছে কলকাতা, নদিয়া, মুর্শিদাবাদ, বীরভূম এবং বর্ধমান জেলায়। তার পরে নিম্নচাপটি ধীরে ধীরে বিহার সংলগ্ন ঝাড়খণ্ডের দিকে সরে যাবে। তার ফলে দুই দিনাজপুর এবং মালদহে ভারী বৃষ্টি হতে পারে। মৎস্যজীবীদের সমুদ্রে যাওয়ার ব্যাপারে সতর্কতা অবলম্বন করতে বলা হয়েছে। 
প্রসঙ্গত, বর্ষার সময় রাজস্থান থেকে গাঙ্গেয় পশ্চিমবঙ্গ হয়ে বঙ্গোপসাগর পর্যন্ত একটি নিম্নচাপ অক্ষরেখা বিস্তৃত থাকে। তার প্রভাবেই রাজ্যে বৃষ্টি হয়। কিন্তু গত ১৭ জুন রাজ্যে বর্ষা প্রবেশ করলেও নিম্নচাপ অক্ষরেখাটি অন্ধ্রপ্রদেশ এবং ওড়িশা উপকূলের দিকে তৈরি হয়েছিল। শুধু নিম্নচাপ নয়, সেই সময় সক্রিয় কোনও ঘূর্ণাবর্তও ছিল না। ফলে জুন মাসের শেষের দিকে বর্ষার ঘাটতি ছিল। আলিপুর আবহাওয়া দফতরের অধিকর্তা গোকুলচন্দ্র দেবনাথ এদিন বলেন, ‘‘এটা হচ্ছে এই মরসুমের দ্বিতীয় নিম্নচাপ। প্রথম নিম্নচাপ ছিল গত সপ্তাহে। সেই নিম্নচাপ ওড়িশামুখী হওয়ার ফলেই হয়তো দক্ষিণবঙ্গে বৃষ্টি হয়নি। বঙ্গোপসাগরে তৈরি হওয়া দ্বিতীয় নিম্নচাপের অভিমুখ আমাদের রাজ্যের দিকে হওয়ায় এই বৃষ্টি।’’